Document ID: 32003D0481

Kommissionens beslutning
af 27. juni 2003
om de finansielle følger i forbindelse med afslutningen af regnskaberne for udgifter finansieret af Den Europæiske Udviklings- og Garantifond for Landbruget (EUGFL), Garantisektionen, i visse tilfælde af uregelmæssigheder, der er begået af erhvervsdrivende
(meddelt under nummer K(2003) 1968)
(kun den danske, den engelske, den franske, den græske, den nederlandske, den portugisiske, den spanske og den tyske udgave er autentisk)
(2003/481/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 729/70 af 21. april 1970 om finansiering af den fælles landbrugspolitik(1), senest ændret ved forordning (EF) nr. 1287/95(2),
under henvisning til Rådets forordning (EØF) nr. 595/91 af 4. marts 1991 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af den fælles landbrugspolitik samt om oprettelse af et informationssystem på dette område, og ophør af forordning (EØF) nr. 283/72(3), særlig artikel 5, stk. 2,
efter høring af EUGFL-komitéen, og
ud fra følgende betragtninger:
(1) Ifølge artikel 8, stk. 1, i forordning (EØF) nr. 729/70 skal medlemsstaterne træffe de fornødne foranstaltninger for at forhindre og forfølge uregelmæssigheder og inddrive beløb, der er uretmæssigt udbetalt på grund af uregelmæssigheder eller forsømmelser. I stk. 2 i samme artikel er det fastsat, at hvis de nævnte beløb ikke tilbagebetales fuldt ud, bærer Fællesskabet de finansielle følger af uregelmæssighederne eller forsømmelserne, medmindre der er tale om uregelmæssigheder eller forsømmelser, som medlemsstaternes myndigheder eller organer kan gøres ansvarlige for.
(2) Efter artikel 3 og 5, stk. 1, i forordning (EØF) nr. 595/91 meddeler medlemsstaterne Kommissionen de afslørede uregelmæssigheder og informerer Kommissionen om forfølgningen og de inddrivelser, der er foretaget i forbindelse med de afslørede uregelmæssigheder.
(3) Ifølge artikel 5, stk. 2, i forordning (EØF) nr. 729/70 og artikel 8, stk. 1 og 2, i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen(4), senest ændret ved forordning (EF) nr. 2025/2001(5), skal Kommissionen foretage de nødvendige undersøgelser, meddele medlemsstaterne resultaterne af sine undersøgelser, tage hensyn til de af medlemsstaterne fremsatte bemærkninger, indkalde til bilaterale drøftelser med henblik på at nå til enighed med de pågældende medlemsstater og officielt meddele disse sine konklusioner under henvisning til Kommissionens beslutning 94/442/EF af 1. juli 1994 om indførelse af en forligsprocedure i forbindelse med regnskabsafslutningen for Den Europæiske Udviklings- og Garantifond for Landbruget (EUGFL), Garantisektionen(6), senest ændret ved beslutning 2001/535/EF(7).
(4) De foretagne undersøgelser og resultaterne af de bilaterale drøftelser har vist, at medlemsstaterne i et vist antal tilfælde har undladt at træffe alle de nødvendige foranstaltninger til beskyttelse af Fællesskabets finansielle interesser, og at denne undladelse ikke har gjort det muligt at inddrive de uretmæssige beløb. Der skal i denne forbindelse bl.a. tages hensyn til, at en varighed på fire år ifølge EF-Domstolens retspraksis(8) skal anses for en rimelig periode til, at medlemsstaterne kan indlede procedurer for at inddrive uretmæssige beløb i forbindelse med uregelmæssigheder, som de erhvervsdrivende har begået til skade for EUGFL.
(5) EUGFL, Garantisektionen, kan ikke bære de finansielle følger af, at det er umuligt at inddrive beløbene i disse tilfælde.
(6) I de tilfælde, hvor det ikke skyldes medlemsstaterne forsømmelighed, at disse ikke kan inddrive de uretmæssige beløb, skal tabene derfor dækkes af EUGFL, Garantisektionen.
(7) For de i denne beslutning omhandlede tilfælde har Kommissionen i form af en sammenfattende rapport givet medlemsstaterne meddelelse om, hvilke beløb der må afvises som følge af deres manglende overensstemmelse med EF-forskrifterne.
(8) Denne beslutning foregriber ikke de finansielle følger, som Kommissionen måtte drage af EF-Domstolens domme i de sager, der verserede den 31. maj 2002, og som vedrører de i denne beslutning omhandlede forhold -
VEDTAGET FØLGENDE BESLUTNING:
Artikel 1
De i bilag I anførte udgifter, som er afholdt af medlemsstaternes godkendte betalingsorganer og meddelt under EUGFL, Garantisektionen, afholdes af den pågældende medlemsstat.
Disse beløb trækkes fra forskuddene på udgifterne i den anden måned efter meddelelsen af nærværende beslutning til de pågældende medlemsstater.
Artikel 2
De i bilag II anførte udgifter, som er afholdt af medlemsstaternes godkendte betalingsorganer og meddelt under EUGFL, Garantisektionen, afholdes af EUGFL, Garantisektionen.
Artikel 3
Denne beslutning er rettet til Kongeriget Belgien, Kongeriget Danmark, Forbundsrepublikken Tyskland, Den Hellenske Republik, Kongeriget Spanien, Den Franske Republik, Irland, Kongeriget Nederlandene, Den Portugisiske Republik og Det Forenede Kongerige Storbritannien og Nordirland.
Udfærdiget i Bruxelles, den 27. juni 2003.

Labels: 18
15
4